《即事》
宋代·赵若槸

云散春山出，人闲白昼长。
禽声答空谷，树影画斜阳。
种果期秋实，浇花趁晚凉。
行藏天已定，随分且徜徉。

作者简介：赵若槸，字自木，号霁山，崇安（今福建武夷山市）人。必涟弟。度宗咸淳十年（一二七四）进士。入元不仕。有《涧边集》，已佚。事见明嘉靖《建宁府志》卷一八《赵必涟传》，《宋季忠义录》卷一五有传。今录诗七首。